Document ID: /roh_data/filtered/fineweb-2-filterrobots_roh.jsonl.gz/36102

Vid l'exempel da Camuns e Tersnaus, dus pitschens vitgets da purs a l'ur, mussa «L’invasiun da la Bassa» las consequenzas da quest novissim «svilup».
Vis dal lontan vesa Camuns ora sco adina. Dentant cugliuna quest maletg. Uschè intact sco il vitg para, uschè radicalmain è el sa midà. Aveva Camuns ina giada sur 100 abitants, dumbra il vitg oz anc 27. La gronda part da las chasas èn en mauns esters. Il vitg è daventà l’unfrenda d’in veritabla invasiun si da la Bassa. In’invasiun paschaivla e giavischada sco quai che l'autur Gieri Venzin mussa en ses nov film.
A Tersnaus, en il vitg vischin da Camuns, crescha il dumber d'abitants puspè levet ils davos onns. Tersnaus è in da quels paucs vitgs che n'è anc betg vendi or dal tut. La cumpart dad abitaziuns secundaras è cun da quai da 30% relativamain bassa. Sper novas famiglias èn era insaquants giuvens si da la Bassa vegnids natiers. Els furman ina uschenumnada WG ed els èn vegnids per star e per muventar insatge. Lur finamira: dar vita al vitg e persvader giuvnas e giuvens dad er vegnir a star a Tersnaus.
La sort da Camuns ha adina puspè fatschentà la publicitad svizra. Camuns sco exempel per quels numerus vitgs da purs da muntogna ch'èn sa svidads uschè andetgamain ils davos 50 onns. Sa basond sin nov material da film mussa «L’invasiun da la Bassa» co e pertge che quels èn sa svidads e constatescha: L’emigraziun en la Bassa è tut auter ch’in fenomen da crisa, mabain il fenomen da la gronda bainstanza che regia dapi decennis en noss pajais.
A pled en il film vegnan indigens e persunas da la Bassa che vulan vegnir e star en vitgs sco Camuns u Tersnaus:
Cordilia Derungs da Oetwil sper la Limmat ha cumprà la chasa da sia tatta da Camuns e fa quint da turnar en ses vitg nativ suenter la pensiun.
Leander Albin, scrinari, scolast e musicist. El è ì davent da Tersnaus e suenter insaquants onns en la Bassa puspè turnà ensi. El viva en ina uschenumnada WG ensemen cun giuvnas e giuvens da la Bassa che vulan vegnir a star a Tersnaus.
Joana Horni, pedagoga curativa da Lucerna, viva dapi dus onns en la uschenumnada WG da Tersnaus. Ella stat per in trend che sa derasa pli e pli tranter la giuventetgna da la Bassa: Viver cun la natira ina vita ecologicamain correcta.